મળતી માહિતી મુજબ નવસારીમાં આવેલી ટાવર રોડની પંજાબ નેશનલ બેંકમાં અમરનાથ યાત્રા માટે પરમિટ ઈસ્યુ થાય છે. પરમિટ મેળવવા માટે મેડિકલ ક્લીયરન્સ સહિતની કેટલીક બાબતો પરિપૂર્ણ કરાવી પડે છે. ચાલુ વર્ષની વાત કરીએ તો નવસારીની પીએનબી શાખામાંથી કુલ 153 જેટલી પરમિટ અમરનાથ યાત્રા માટે અપાઈ હતી. જેમાં પહેલગામ રૂટ માટે 84 અને બારતાલ રૂટ માટે 69 પરમિટનો સમાવેશ થાય છે. જોકે તમામ પરમિટો નવસારી જિલ્લાના યાત્રીઓ માટે છે એવું નથી. જિલ્લા બહારના લોકો નવસારીની બેંકમાંથી યા જિલ્લાના યાત્રી જિલ્લા બહારની બેંકમાંથી પરમિટ લઈ શકતા હોવાની જાણકારી મળે છે. જોકે મહત્તમ યાત્રીઓ પોતાના જિલ્લામાંથી પરમિટ લેતા હોય છે.